Adm. direktør i Sparekassen Sjælland, Lars Petersson, er en del af en ny generation af bankdirektører, der forsøger at være mere åbne over for omverdenen på en række parametre – bl.a. omkring lønvilkårene.

Og netop bankdirektørernes lønninger har i offentligheden været et meget diskuteret emne i den brede offentlighed, siden finanskrisen brød ud i 2008. Nu vælger Lars Petersson at gå linen ud og lægge sin lønseddel frem, så kunder, medarbejdere og andre interessenter kan se, hvad en bankdirektør i den Holbæk-baserede bank egentlig tjener.

"Jeg ønsker at få sat et ansigt på virkeligheden. Og jeg gør det, fordi vi er på vej ind i et nyt regime nu. Hvis du er bankdirektør anno 2012, så har du et helt særligt ansvar, fordi du passer på andre folks penge. Jeg mener, at det stiller et særligt ansvar i forhold til din redelighed, når det kommer til økonomi. Og en del af det billede er den løn, som du selv får. Den skal du stå ved. Og det gør jeg. Selv om den er høj, det er jeg på det rene med," siger Lars Petersson, der siger, at lønnen på de 165.000 kr. før skat om måneden efter skat giver ham 65.000 kr.

Tilmeld dig FinansWatch' gratis nyhedsbrev eller tegn et gratis 30 dages prøveabonnement på FinansWatch her.

Normalt hus

Bankdirektøren siger, at det er vigtigt for ham at melde ud, at han bor i det samme helt normale hus som for 10 år siden og har den samme basale økonomi.

"Jeg har udgifter for 30.000 pr. måned til min budgetkonto, og de ekstra penge jeg tjener i dag, bruger jeg ganske enkelt til at opleve verden. Jeg er ikke fattig, men heller ikke rig med en masse penge på bankkontoen. Jeg lever meget i nuet, det er et hårdt job, og man kan falde død om i morgen af stress. Derfor bruger jeg mine penge til at rejse, alt det jeg kan. Og helst så langt væk som muligt. Det giver mig masser af perspektiv, jeg kan anvende i dagligdagen i Sparekassen," siger Petersson, der sidste år var i Afrika og besøge Masaierne.

"De levede på en sten. Det tænker jeg over, hver eneste gang jeg om søndagen sidder og gennemgår udgiftsbilag i sparekassen. Man skal have respekt for penge, særligt i min stilling, det lægger mig meget på sinde. Hvis behovet opstår, vil jeg såmænd gerne lægge min årsopgørelse frem for skattevæsnet for at dokumentere, at jeg er helt normal og hverken har ejendomme, aktier, anparter eller er involveret i noget som helst ud over mit hus," siger Petersson.

Hvorfor er du så åben omkring dine privatøkonomiske forhold. Det plejer at være lukket land i erhvervslivet?

"Jeg lægger det her åbent og ærligt frem for at sige til mine kunder og medarbejdere, at vi er åbne omkring de her ting. Og det er selvfølgelig også for at lægge afstand til nogle af de sager, der har været i sektoren med dårlig rådgivning, kursmanipulation og absurd høje lønninger. Ved at være ekstraordinært åben her så prøver vi at sende et signal om, at I må godt kigge i vores bøger. Og på vores lønsedler. Og jeg ved, at det er kontroversielt," siger Petersson.

Se en større udgave af lønsedlen her (eksternt link.)

Ny generation af bankdirektører: Opgør med fortidens kejsere, kredit-rammer og kundesyn

Petersson i opgør med klassisk succes-formel

Sjælland: Ingen spørger om Eksportkredit

Sjælland: Tvunget til handling hvis Max-køb var glippet

Sjælland-chef: Der er en kreditklemme